KYK: Plaaswerkers se nee vir inenting 'is risiko vir produksie' | Netwerk24
Sewe Protea-spelers gaan met die hervatting van die Indiese Premierliga 'n voorsmaak kry van die speeltoestande wat in die T20-Wêreldbeker-toernooi op hulle wag.
KYK: Plaaswerkers se nee vir inenting 'is risiko vir produksie'
Deur Carl Thomas 29 Julie 2021 06:27
As plaaswerkers skepties gaan wees oor die Covid-19-entstowwe sal hulle nie die inenting wil hê nie. Dit kan lei tot voedselonsekerheid as hulle dan besmet sou word.
Billy Claasen (48), hoof van die Landelike en Plaaswerker-ontwikkelingsorganisasie, is Woensdag met die Johnson & Johnson-entstof ingeënt in 'n poging om ander plaaswerkers aan te moedig om ook vir inenting te gaan.
Claasen sê hy ervaar dat daar huiwering onder plaaswerkers is oor die inenting.
"Hulle glo stories dat sommige mense siek geraak het weens die entstof en ander dood is daaraan," sê Claasen.
Billy Claasen (48), hoof van die Landelike en Plaaswerker-ontwikkelingsorganisasie. Foto: Facebook
"Dit is almal se reg om hulle te laat inent of nie, maar ek raai veral plaaswerkers aan om ingeligte besluite te neem op grond van geldige inligting oor die entstowwe."
Claasen meen as een plaaswerker die koronavirus opdoen kan dit katastrofiese gevolge op plase en in boorde inhou waar plaaswerkers naby aan mekaar werk.
"Hierdie mense werk met ons voedsel en as hulle nie kan werk nie, kan dit voedselsekerheid in gedrang bring," sê hy. "Dit is dus van kardinale belang dat hulle wel registreer en ingeënt word."
Claasen sê plaaswerkers moet ophou om samesweringsteorieë oor die entstowwe te glo.
"Daar was destyds ook samesweringsteorieë oor die polio-entstof en dit het oorgewaai. Nou aanvaar mense die entstof," sê Claasen.
Hy sê plaaswerkers moet ophou glo wat hulle op Facebook lees.
"Mense laat hulself te veel deur ander lei. En die ander wat hulle lei is nie noodwendig mense met kennis nie.